Mocambo (Schipp)

De Mocambo is en 24 Meter lang un 5,15 Meter breed Schipp, dat op de Oost Touristen schippert. 75 Lüüd kann dat Schipp befördern.

 Historie 

Dat Schipp harr sien Stapelloop in’n Juli 1872 op de Reiherstiegwarft in Willemsborg.Lebenslauf der „Mocambo“ op oste-schifffahrt.de Dat weer to de Tied en 13,30 Meter lang un 4,20 Meter breed Dampschipp mit en 45-PS-Dampmaschien. Dat Schipp is toeerst op’n Naam Hamburg döfft worrn. Von 1872 bet 1908 is dat Schipp as Damper in Hamborg op de Alster föhrt. 1908 is dat denn ümboot worrn un hett en gröttere Maschien mit 65 PS kregen. Dat Schipp hett Latona heten un weer för 200 Fohrgäst tolaten. 1920 güng dat Schipp in’n Besitt von de Hambörger Hoochbahn över un is op den Naam Barmbeck döfft worrn. 1939 keem dat Schipp denn na Lübeck, is grundöverhaalt worrn un hett den Naam Vorwerk kregen. 1945 hett de Trave Transportgesellschaft Ahrens & Co. dat Schipp övernahmen un op de Böbs-Warft in Traavmünn is de Dampmaschien utboot worrn. Dat Schipp hett denn en ne’en Dieselmotoor von Deutz kregen. 1952 is de Vorwerk na Berlin an Wilhelm Zolchow verköfft worrn un dat Schipp hett Obermaat heten. 1953 hett de Berliner Teltow-Warft dat Schipp övernahmen. 1954 is dat Schipp kumplett nee opboot worrn. Dorbi is blots de ole Rump bleven. Na de Ümbo-Arbeiden weer dat Schipp 23,65 Meter lang, 5,15 Meter breed un hett en ne’en Dieselmotoor mit 75 PS kregen. Dat Schipp is denn as Neukölln an de Berliner Stern- und Kreisschifffahrt verköfft worrn. Von 1954 bet 1977 is dat Schipp in’n Passageerdeenst in Berlin föhrt. 1977 is dat Schipp an de Reederee Schillow verköfft worrn un hett den Naam Tarzan kregen.

An’n 6. November 1978 hebbt Luise un Joachim Würfel, de dat Hotel Seefahrer in Achthöben bedreven hebbt, dat Schipp op de Oost haalt un ehr den Naam Mocambo geven. In dat Johr hett dat Schipp ok en Dieselmotoor DAF 575 DD mit 105 PS kregen. Von 1978 bet 1998 weer dat Schipp to Utflugsfohrten op de Oost ünnerwegens. 1993 is dat Schipp an de Familie Landsmann övergahn. 1998 is dat Schipp na Oostdüütschland verköfft un na Ribnitz-Damgorn brocht worrn. Von 1999 bet 2001 leeg dat Schipp stillleggt in Ribnitz-Damgorn. As dat Schipp 2001 dwangsveraukschoneert worrn is, hett de Koptein Caspar Bingemer ut Öberndörp dat Schipp köfft. Op de FORKOR-Warft in Stettin is dat Schipp wedder op Vordermann brocht worrn un keem 2002 trügg an de Oost. In’n Oktober 2005 weer de Mocambo noch wedder op de FORKOR-Warft in Stettin un dor sünd de Kiel un Bodden bi utwesselt worrn. Siet 2002 maakt de Mocambo wedder Utflugsfohrten op de Oost.

 Footnoten 

 Weblenken 

 Websteed to de Mocambo (hoochdüütsch)

Kategorie:Schipp